2 Korinte 5:3,4 Ons leef op die aarde hier en nou. Jy leef op hierdie wêreld as kind van God. Nogtans sien jy by ander en sien jy op ’n bepaalde leeftyd ook by jouself dat jou liggaam nie jonk bly nie. Jy voel dat jy bepaalde dinge niet meer so kan doen soos vroeër nie. Jy word ouer en al meer mense rondom jou sterf. Jy besoek meer begrafnisse as 20 jaar gelede. Jy sien by ander en dalk by jouself hoe jy stadig maar seker ontklee word.
Ons hou nie daarvan nie. Ons wil nie die hartseer wat dit in lewens van mense veroorsaak nie. Jy voel dit as jy ‘n geliefde sien ly en aftakel.
Juis wanneer jy in jou lewe daarmee van naby te doen kry, kom die verlange dat ons nie ontklee nie maar oorklee word. Dit is naamlik die hoop wat jy as Christen mag hê. Wie by Christus in al sy swakte sy of haar lewe gesoek het, weet dat ons nie net ontklee nie maar oorklee sal word. As ek die ontkleding so sterk sien of voel, kom die gebed in my hart: “Kom Here Jesus kom haastig!.”
Hoekom sou ’n mens hierna verlang? Omdat dan geen kind van God meer ontklee sal word nie. Ons is dan oorklee met ’n nuwe liggaam. Dan het die lewe die sterfelike in ons verslind. In die hemel het die sterflike al verdwyn. Op die nuwe aarde kry ons selfs ’n onsterflike liggaam! Dan voel ons nooit meer beswaard vanweë siekte of dood.